Document ID: 32012R0494

A BIZOTTSÁG 494/2012/EU RENDELETE
(2012. június 11.)
az Európai Repülésbiztonsági Ügynökség által felszámított tanúsítási és szolgáltatási díjakról szóló 593/2007/EK rendelet módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre és különösen annak 100. cikke (2) bekezdésére,
tekintettel a polgári repülés területén közös szabályokról és az Európai Repülésbiztonsági Ügynökség létrehozásáról, valamint a 91/670/EGK tanácsi irányelv, az 1592/2002/EK rendelet és a 2004/36/EK irányelv hatályon kívül helyezéséről szóló, 2008. február 20-i 216/2008/EK európai parlamenti és a tanácsi rendeletre (1) és különösen annak 64. cikke (1) bekezdésére,
az Európai Repülésbiztonsági Ügynökség igazgatóságával folytatott konzultációt követően,
mivel:
(1)
A 216/2008/EK rendelet kibővítette az Európai Repülésbiztonsági Ügynökség (a továbbiakban: az Ügynökség) tevékenységi körét, így az Ügynökség immár kibővült hatásköre keretében végzett tanúsítás alapján állít ki bizonyítványokat, jóváhagyásokat, engedélyeket és egyéb okmányokat.
(2)
Az Európai Repülésbiztonsági Ügynökség által felszámított tanúsítási és szolgáltatási díjakról szóló, 2007. május 31-i 593/2007/EK bizottsági rendelet (2) előírja, hogy a 216/2008/EK rendelet 5. cikke (5) bekezdésének e) pontjában, valamint 21., 22., 22a., 22b. és 23. cikkében említett tanúsítási tevékenységek közül kizárólag azokért lehet tanúsítási és szolgáltatási díjat felszámítani, amelyek szerepelnek a légi járművek és kapcsolódó termékek, alkatrészek és berendezések légialkalmassági és környezetvédelmi tanúsítása, valamint a tervező és gyártó szervezetek tanúsítása végrehajtási szabályainak megállapításáról szóló, 2003. szeptember 24-i 1702/2003/EK bizottsági rendeletben (3) és a légi járművek és repüléstechnikai termékek, alkatrészek és berendezések folyamatos légi alkalmasságának biztosításáról és az ezzel összefüggő feladatokban részt vevő szervezetek és személyek jóváhagyásáról szóló, 2003. november 20-i 2042/2003/EK bizottsági rendeletben (4).
(3)
Az e rendeletben említett tanúsítási és szolgáltatási díjakat átlátható, méltányos és egységes módon kell megállapítani, úgy, hogy azok - a 216/2008/EK rendelet 64. cikke (4) bekezdésének b) pontjával összhangban - tükrözzék az egyes szolgáltatások tényleges költségét. Gondoskodni kell arról, hogy a tanúsítási tevékenységek elvégzése kapcsán az Ügynökségnél felmerülő összes kiadás egyensúlyban legyen a tevékenységek elvégzéséért felszámított díjakból származó bevétellel.
(4)
A tanúsítási díjak megállapításakor a tagállamok területén belüli földrajzi elhelyezkedés alapján nem szabad különbséget tenni az egyes vállalkozások között.
(5)
A kérelmező számára lehetőséget kell biztosítani arra, hogy előzetesen tájékoztatást kérjen a számára nyújtandó szolgáltatásért előreláthatólag fizetendő összegről. Az ezen összeg meghatározásának alapjául szolgáló kritériumoknak egyértelműeknek, egységeseknek és nyilvánosaknak kell lenniük. Amennyiben az összeget nem lehet pontosan előre meghatározni, az Ügynökségnek átlátható elveket kell rögzítenie a szolgáltatásért fizetendő összeg megállapítására vonatkozóan.
(6)
Rögzíteni kell az e rendelet keretében felszámított tanúsítási és szolgáltatási díjak befizetésének határidejét. Rendelkezni kell a díjfizetés elmaradása esetén alkalmazandó megfelelő intézkedésekről: ezek közé tartozhat az adott kérelmezési eljárások megszüntetése, a kapcsolódó jóváhagyások érvénytelenítése, az érintett kérelmező részére mindennemű szolgáltatás további nyújtásának felfüggesztése, valamint a tartozás behajtása a rendelkezésre álló módszerekkel.
(7)
Az Ügynökség által hozott határozatok elleni fellebbezéseket csak a kapcsolódó díj befizetése után indokolt alaki szempontból elfogadhatónak tekinteni.
(8)
A tanúsítási díjak bármilyen módosítása előtt konzultálni kell az érdekelt felekkel. Ezen túlmenően az Ügynökségnek rendszeresen tájékoztatnia kell az érdekelt feleket a tanúsítási díjak kiszámításának módjáról és azok alapjáról, hogy ily módon betekintést biztosítson az érdekelt felek számára az Ügynökség költségeibe, valamint lehetővé tegye az iparág szereplői számára, hogy pénzügyi szempontból kellően átlássák működési környezetüket, és előre tudják tervezni felmerülő költségeiket. Ezért a tanúsítási díjak szintjének évente felülvizsgálhatónak kell lennie az Ügynökség pénzügyi eredményei és előrejelzései alapján.
(9)
Az 593/2007/EK rendeletet ezért mindennek megfelelően módosítani kell.
(10)
Az e rendeletben előírt intézkedések összhangban vannak a 216/2008/EK rendelet 65. cikke alapján létrehozott bizottság véleményével,
ELFOGADTA EZT A RENDELETET:
1. cikk
Az 593/2007/EK rendelet a következőképpen módosul:
1.
Az 1. cikk második bekezdése helyébe a következő szöveg lép:
„A rendelet többek között meghatározza azokat az eseteket, amelyekben a 216/2008/EK rendelet 64. cikkének (4) bekezdésében említett díjak és költségek esedékesek, e díjak és költségek összegét, valamint azok befizetésének módját.”
2.
A 2. cikk a)-d) pontja helyébe a következő szöveg lép:
„a) »tanúsítási díjak«: a tanúsítási tevékenységekért az Ügynökség által beszedett és a kérelmezők által fizetendő összegek;
b) »szolgáltatási díjak«: az Ügynökség által nyújtott, a tanúsítási tevékenységeken kívüli szolgáltatásokért - köztük a szállítási szolgáltatásokért is - az Ügynökség által beszedett és a kérelmezők által fizetendő összegek;
c) »tanúsítási tevékenységek«: a bizonyítványoknak a 216/2008/EK rendelet és annak végrehajtási szabályai szerinti kiállítása, megújítása és módosítása céljából az Ügynökség által közvetlenül vagy közvetve elvégzett valamennyi tevékenység;
d) »kérelmező«: minden olyan természetes vagy jogi személy, aki/amely az Ügynökség által nyújtott valamely szolgáltatás igénybevételét kérelmezi;”.
3.
A 4. cikkhez a következő első és harmadik bekezdésekkel egészül ki:
„Jövőbeni rendeletek alkalmazásakor az Ügynökség a melléklet I. részében felsoroltakon kívül egyéb tanúsítási tevékenységekért is felszámíthat a melléklet II. része szerinti díjakat.
A szervezetek felépítésében bekövetkező azon változások nyomán, amelyekről az Ügynökség értesítést kap és amelyek befolyásolják az Ügynökség általi jóváhagyást, a fizetendő felügyeleti díj újraszámításra kerülhet: ebben az esetben az új díj a soron követező díjfizetési ciklustól alkalmazandó.”
4.
A 8. cikk helyébe a következő szöveg lép:
„8. cikk
(1) A tanúsítási díjakat a kérelmezőnek euróban kell befizetnie. A fizetési feltételekről a kérelmező az Ügynökség weboldalán kap tájékoztatást. A kérelmező a bizonyítványok kiállítása, megújítása és módosítása előtt a tanúsítási díj teljes összegét - ezen belül a fizetés során felmerülő esetleges bankköltségeket is - befizeti, kivéve, ha az Ügynökség a pénzügyi kockázatok alapos mérlegelését követően másképpen nem dönt. A tanúsítási díjat attól számítva 30 naptári napon belül kell befizetni, hogy az Ügynökség a kérelmezőnek a számlát kiküldte. Amennyiben az előírt határidőn belül a tanúsítási díjakat a kérelmező nem fizeti be, az Ügynökség - miután a kérelmező részére hivatalos figyelmeztetést küldött - a kérelmet elutasíthatja, illetve a bizonyítványt felfüggesztheti vagy visszavonhatja.
(2) Az Ügynökség a kérelem kézhezvételét követően, az éves időszak kezdetén, vagy a felügyeleti időszak kezdetén egy részletben is kiszámlázhatja a tanúsítási díjat.
(3) Azon tanúsítási tevékenységekre, amelyek esetében óradíjalapon kiszámított tanúsítási díjakat kell fizetni, az Ügynökség a kérelmező kérésére árajánlatot adhat. Ezt az árajánlatot az Ügynökség módosítja, amennyiben a tevékenység az eredetileg tervezettnél egyszerűbbnek és gyorsabban elvégezhetőnek bizonyul, vagy éppen ellenkezőleg, annak elvégzése összetettebb és hosszabb időt vesz igénybe, mint amit az Ügynökség ésszerűen előre láthatott.
(4) Amennyiben egy kérelem megvizsgálását követően az Ügynökség a kérelem elutasításáról határoz, a kérelmező által befizetett tanúsítási díjat visszafizeti, leszámítva abból a kérelem elbírálásával járó adminisztrációs költségeinek fedezésére szolgáló összeget. Ezen összeg megegyezik a melléklet II. részében megállapított óradíj kétszeresével. Ha az Ügynökség bizonyítékkal rendelkezik arról, hogy a kérelmező pénzügyi alkalmassága kockázatnak van kitéve, visszautasíthatja a kérelmet, kivéve, ha a kérelmező bankgaranciát vagy biztosítéki letétet nyújt. Az Ügynökség akkor is visszautasíthatja a kérelmet, ha a kérelmező nem tett eleget az Ügynökség által végzett tanúsítási tevékenységekkel vagy nyújtott szolgáltatásokkal kapcsolatos fizetési kötelezettségeinek, kivéve, ha a kérelmező befizeti a szóban forgó tanúsítási tevékenységekhez vagy nyújtott szolgáltatásokhoz kapcsolódó tartozásait.
(5) Ha egy tanúsítási tevékenységet az Ügynökségnek azért kell megszakítania, mert a kérelmező nem rendelkezik elegendő pénzeszközzel, vagy nem tartja be az alkalmazandó követelményeket, vagy eláll kérelmétől, vagy a projekt elhalasztásáról határoz, az Ügynökség munkájának megszakításakor az akkor esedékes minden más fizetendő összeggel együtt teljes egészében meg kell fizetni az adott tizenkét hónapos időszakra óradíjalapon számított esedékes díjat, amely azonban nem haladhatja meg az alkalmazandó átalánydíjat. A vonatkozó óraszámot a melléklet II. részében megállapított óradíjak alapján kell kiszámlázni. Ha a kérelmező kérésére az Ügynökség folytatja a korábban megszakított tanúsítási tevékenységet, azt új projektként kell kiszámlázni.
(6) Amennyiben a bizonyítvány tulajdonosa lemond az adott bizonyítványról vagy az Ügynökség visszavonja azt, a bizonyítvány lemondásának vagy visszavonásának időpontjában az akkor esedékes minden más fizetendő összeggel együtt teljes egészében meg kell fizetni az óradíjalapon számított, legfeljebb az alkalmazandó átalánydíjjal megegyező összegű esedékes díjat. A vonatkozó óraszámot a melléklet II. részében megállapított óradíjak alapján kell kiszámlázni.
(7) Ha az Ügynökség azért függeszti fel a bizonyítványt, mert az éves díj vagy a felügyeleti díj nem került befizetésre vagy a kérelmező nem tartja be az alkalmazandó követelményeket, a vonatkozó díjfizetési időszakok tovább folytatódnak.”
5.
A 10. cikk (2) bekezdését el kell hagyni.
6.
A 11. cikk második és harmadik bekezdése helyébe a következő szöveg lép:
„A 216/2008/EK európai parlamenti és tanácsi rendelet (5) 44. cikkével összhangban benyújtott fellebbezések elbírálásáért az Ügynökség szolgáltatási díjat számít fel. A díjak összegét a melléklet IV. része tartalmazza. Amennyiben a fellebbezést jogi személy nyújtja be, köteles az adott szervezet arra jogosult tisztviselője által aláírt igazolást is benyújtani az Ügynökségnek a fellebbező pénzügyi forgalmáról. Ezt az igazolást a fellebbezésről szóló értesítéssel egy időben kell benyújtani. A fellebbezési díjat az Ügynökség által meghatározott eljárás szerint attól számítva 60 naptári napon belül kell befizetni, hogy a fellebbezést az Ügynökséghez benyújtották. Amennyiben a fizetés az előírt határidőn belül nem történik meg, a fellebbezési tanács a fellebbezést elutasítja. Amennyiben a fellebbezési eljárás végén a kérelmező számára kedvező döntés születik, az Ügynökség a befizetett fellebbezési díjat haladéktalanul visszafizeti.
A szolgáltatási díj várható becsült összegét a szolgáltatásnyújtás előtt a kérelmezővel - annak kérésére - közölni lehet. Ezt a becslést az Ügynökség módosítja, amennyiben a tevékenység az eredetileg tervezettnél egyszerűbbnek és gyorsabban elvégezhetőnek bizonyul, vagy éppen ellenkezőleg, annak elvégzése összetettebb és hosszabb időt vesz igénybe, mint amit az Ügynökség ésszerűen előre láthatott.
7.
A 14. cikk a következő (3) bekezdéssel egészül ki:
„(3) Annak érdekében, hogy az Ügynökség várható bevételeinek és kiadásainak alapjául szolgáló feltételezésekre vonatkozóan ismertté váló lényeges információk kellő mértékben tükröződjenek az Ügynökség által felszámított tanúsítási és szolgáltatási díjakban, e rendelet mellékletét rendszeres időközönként felül kell vizsgálni. E rendelet és melléklete szükség esetén a hatálybalépést követően legkésőbb öt évvel felülvizsgálható.”
8.
A melléklet e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2012. április 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. június 11-én.

Labels: 7
3
15
4